ROZHODNUTIE KOMISIE
z 22. decembra 2006
o nezaradení fosalónu do prílohy I k smernici Rady 91/414/EHS a odňatí povolení pre prípravky na ochranu rastlín obsahujúce túto látku
[oznámené pod číslom K(2006) 6897]
(Text s významom pre EHP)
(2006/1010/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov od oznámenia tejto smernice povoliť uvádzanie na trh prípravkov na ochranu rastlín, ktoré obsahujú účinné látky neuvedené v prílohe I k tejto smernici, a ktoré sú už na trhu dva roky po jej oznámení, kým sa tieto látky postupne skúmajú v rámci pracovného programu.
(2)
V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá vykonávania druhej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam obsahuje fosalón.
(3)
Účinky fosalónu na ľudské zdravie a životné prostredie boli posúdené v súlade s ustanoveniami nariadení (ES) č. 451/2000 a (ES) č. 703/2001 na rad použití, ktoré navrhol oznamovateľ. Okrem toho sa v týchto nariadeniach určujú spravodajské členské štáty, ktoré musia Európskemu úradu pre bezpečnosť potravín (EFSA) predložiť príslušné hodnotiace správy a odporúčania v súlade s článkom 8 ods. 1 nariadenia (ES) č. 451/2000. Pre fosalón bolo spravodajským členským štátom Rakúsko a všetky príslušné informácie boli predložené 7. mája 2004.
(4)
Hodnotiaca správa bola preskúmaná spôsobom peer review členskými štátmi a EFSA a predložená Komisii 13. januára 2006 vo forme záveru EFSA týkajúceho sa preskúmania spôsobom peer review účinnej látky fosalón z hľadiska posúdenia rizika pesticídov (4). Túto správu preskúmali členské štáty a Komisia v rámci Stáleho výboru pre potravinový reťazec a zdravie zvierat a bola finalizovaná 14. júla 2006 vo forme revíznej správy Komisie týkajúcej sa fosalónu.
(5)
Počas hodnotenia tejto účinnej látky sa zistilo viacero problémov. Toto bol najmä prípad týkajúci sa rizika pre zraniteľné skupiny spotrebiteľov, keďže odhadované vystavenie účinkom fosalónu sa neukázalo byť prijateľné. Okrem toho v prípade niektorých jeho metabolitov a nečistôt je potrebná ďalšia toxikologická charakterizácia a zistili sa ďalšie problémy týkajúce sa rizika pre vtáky, cicavce, vodné organizmy, včely a necieľové článkonožce.
(6)
Komisia vyzvala oznamovateľa, aby predložil svoje pripomienky k výsledkom preskúmania spôsobom peer review a k svojim zámerom ďalej podporovať alebo nepodporovať túto látku. Oznamovateľ predložil svoje pripomienky, ktoré sa dôkladne preskúmali. Napriek rozsiahlej diskusii zostali uvedené otázky nevyriešené a posúdeniami na základe informácií predložených a prehodnotených počas stretnutí odborníkov z EFSA sa neukázalo, že sa môže za navrhovaných podmienok použitia očakávať, že prípravky na ochranu rastlín s obsahom fosalónu vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
(7)
Fosalón by sa preto nemal zaradiť do prílohy I k smernici 91/414/EHS.
(8)
Do predpísaného obdobia by sa mali prijať opatrenia na zabezpečenie odňatia existujúcich povolení pre prípravky na ochranu rastlín obsahujúce fosalón a na zabezpečenie toho, že tieto povolenia sa nebudú obnovovať, a že sa pre takéto výrobky nebudú udeľovať nové povolenia.
(9)
Akékoľvek obdobie odkladu na likvidáciu, skladovanie, uvádzanie na trh a využívanie existujúcich zásob prípravkov na ochranu rastlín obsahujúcich fosalón, ktoré sú povolené v členských štátoch, by sa malo obmedziť na obdobie maximálne 12 mesiacov, aby sa tieto zásoby využívali maximálne jedno ďalšie vegetačné obdobie.
(10)
Toto rozhodnutie neovplyvňuje žiadne kroky, ktoré Komisia môže v neskoršej etape podniknúť v súvislosti s touto účinnou látkou v rámci smernice Rady 79/117/EHS z 21. decembra 1978, ktorou sa zakazuje uvedenie na trh a používanie prípravkov na ochranu rastlín obsahujúcich určité účinné látky (5).
(11)
Toto rozhodnutie neovplyvňuje predkladanie žiadostí, pokiaľ ide o fosalón, v súlade s ustanoveniami článku 6 ods. 2 smernice 91/414/EHS v súvislosti s jeho možným zaradením do jej prílohy I.
(12)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Fosalón sa nezaraďuje ako účinná látka do prílohy I k smernici 91/414/EHS.
Článok 2
Členské štáty zabezpečia, že:
a)
povolenia pre prípravky na ochranu rastlín obsahujúce fosalón sa odnímu by 22. júna 2007;
b)
od 28. decembra 2006 sa neudelia ani neobnovia žiadne povolenia pre prípravky na ochranu rastlín obsahujúce fosalón na základe výnimky uvedenej v článku 8 ods. 2 smernice 91/414/EHS.
Článok 3
Akékoľvek obdobie odkladu udelené členskými štátmi v súlade s ustanoveniami článku 4 ods. 6 smernice 91/414/EHS bude čo najkratšie a uplynie najneskôr dňa 22. júna 2008.
Článok 4
Toto rozhodnutie je určené členským štátom.
V Bruseli 22. decembra 2006